text: Pårørende risikerer stor regning
  25 februar 2010 kl. 17.10
  Hvis en patienter dør på special-sygehus i København, Århus og Odense, risikere de pårørende at få en regning på adskillige tusinde kroner til hjemtransporten.
  Folketinget har forsøgt at få sygehusene til at betale, men reglerne er stadig uklare.
  Inge Detlefsen fik en regning på godt 4.000 kroner fra Region Syddanmark for hjemtransport til Nordborg af sin afdøde mand, der døde 13. januar på Odense Universitetshospital. 
  Han var få uger før blevet overført til Odense fra Haderslev Sygehus.
  Ingen fortalte hende, at hun straks skulle ansøge om at få sygehuset til at betale for hjemtransporten.
  En lov fra 1. januar giver mulighed for at få sygehuset til at betale for hjemtransporten, hvis den afdøde under sygdomsforløbet er blevet overført fra et lokalt sygehus til et specialsygehus.
  Men de pårørende skal selv søge om at få transportudgifterne dækket, inden den afdøde bliver hentet i sygehusets kapel.
  Socialdemokraten Willy Sahl har rejst sagen i regionsrådet for Syddanmark, og regionen lægger nu op til en mere lempelig fortolkning af reglerne.
  